text: Chandermohan.sharma@timesgroup.com इस फिल्म के डायरेक्टर अश्विनी अय्यर तिवारी ने अपने अब के करियर में कई ऐड फिल्में बनाने के बाद इस फिल्म को कम बजट और बॉक्स ऑफिस पर बिकाऊ न माने जाने वाली स्टार कास्ट के साथ बनाया। यह फिल्म देखने वालों को एक अच्छा मेसेज देती है। ताज्जुब होता है कि बेटी बचाओ, बेटी पढ़ाओ का नारा देकर सत्ता में आने वाले हमारे लीडर कुर्सी मिलने के बाद इस बात को भूल जाते हैं, तभी तो ऐसी बेहतरीन मेसेज देने वाली लीक से हटकर बनी फिल्मों को अक्सर देश भर में बॉक्स ऑफिस पर पहले से चल रही मेगा बजट, मल्टिस्टारर फिल्मों के चलते सिनेमाघर अपने यहां प्रदर्शित करने से हिचकिचाते हैं। अगर रिस्क लेकर सिनेमा मालिक ऐसी फिल्म लगा भी ले तो महंगी टिकट दरों के चलते बॉक्स आफिस पर ऐसी बेहतरीन फिल्में पहले ही दिन दम तोड़ देती हैं। हालांकि, दिल्ली सरकार ने इस फिल्म को एंटरटेनमेंट टैक्स में सौ फीसदी छूट देने का फैसला किया है। फिल्मी खबरें पढ़ें सीधे फेसबुक पर, लाइक करें NBT Movies   कहानी : आगरा शहर की एक छोटी सी कॉलोनी के कुछ घरों में सफाई वगैरह का काम करने वाली कामवाली बाई चंदा सहाय (स्वरा भास्कर) बेशक खुद दसवीं पास नहीं कर पाईं, लेकिन चंदा चाहती है कि उसकी बेटी अपेक्षा सहाय (रिया शुक्ला) दिल लगाकर पढ़े और एक दिन डॉक्टर, इंजिनियर बनकर अपना नाम रोशन करे। दूसरी ओर अपेक्षा की सोच मां की सोच से अलग है। अपेक्षा का मानना है दसवीं पास करने के बाद भी उसे मां की तरह घरों में कामवाली बाई का काम ही तो करना है, सो अपेक्षा भी पढ़ाई से ज्यादा वक्त घर में टीवी पर सीरियल या फिल्में देखने या फिर घर के बाहर बच्चों के साथ खेलने में गुजारती है। अब अपेक्षा दसवीं क्लास में पहुंच चुकी है। चंदा अच्छी तरह से जानती है कि उसकी बेटी मैथ में निल बट्टे सन्नाटा यानी जीरो है। अपेक्षा मैथ सीखने की बजाए उससे दूर ही भागती है। चंदा को चिंता है कि अपेक्षा इस बार मैथ में बेहद कमजोर होने की वजह से परीक्षा में फेल हो सकती है। चंदा कॉलोनी में डॉक्टर मैडम (रत्ना शाह पाठक) के घर में सफाई का काम करती है और उनके साथ अपनी हर बात शेयर करती है। डॉक्टर मैडम जानती है कि अपेक्षा मैथ मे जीरो है, ऐसे में एक दिन डॉक्टर मैडम एक अनोखी सलाह देती है। इस सलाह को मानकर चंदा उसी स्कूल की उसी क्लास में ऐडमिशन लेती है। स्कूल में जाकर चंदा देखती है कि क्लास में मैथ टीचर (पकंज त्रिपाठी) अक्सर अपेक्षा का मैथ में कम नंबर लाने की वजह से दूसरे स्टूडेंट के सामने मजाक उड़ाता रहता है। एक ही क्लास में होने के बावजूद मां- बेटी एक दूसरे से अनजान बनी रहती हैं। अपेक्षा को जरा भी पसंद नहीं कि उसकी मां भी स्कूल में आए, लेकिन चंदा अपनी बेटी को सही राह पर लाने के लिए अपना फैसला नहीं बदलती। अब स्कूल में एग्ज़ाम शुरू होने वाले हैं, घर में मां-बेटी के बीच एक डील होती है कि अगर अपेक्षा मैथ के एग्ज़ाम में चंदा से ज्यादा नंबर लाएगी तो चंदा स्कूल जाना बंद कर देगी। ऐक्टिंग : चंदा सहाय के लीड किरदार में स्वरा भास्कर ने बेहतरीन ऐक्टिंग करके साबित किया है कि ऐक्टिंग के मामले में वह ग्लैमर इंडस्ट्री की किसी भी टॉप ऐक्ट्रेस से पीछे नहीं। घर में काम करने वाली ऐसी बाई जो अपनी बेटी के लिए आसमां को छूते सपने देखती है, इस किरदार को स्वरा ने कैमरे के सामने बखूबी जिया है। चंदा की बेटी अपेक्षा बनी रिया शुक्ला ने किरदार के मुताबिक दमदार ऐक्टिंग की है, चंदा को अपनी दीदी की तरह समझाने वाली डॉक्टर के रोल में रत्ना पाठक शाह परफेक्ट हैं। स्कूल प्रिंसिपल और मैथ टीचर के रोल में पकंज त्रिपाठी का जवाब नहीं, पकंज जब भी स्क्रीन पर आते हैं तभी आपके चेहरे पर हंसी मुस्कान भी आ जाती है। निर्देशन : तारीफ करनी होगी डायरेक्टर अश्विनी अय्यर तिवारी की, जिन्होंने स्क्रिप्ट पर कहीं समझौता नहीं किया और एक गरीब मां के सपनों को पूरी ईमानदारी के साथ पर्दे पर पेश किया। मां-बेटी के बीच तनाव और उनके बीच विचारों के टकराव को डायरेक्टर ने कहानी का अहम हिस्सा बनाया तो फिल्म के चार प्रमुख किरदारों मां-बेटी, मैथ टीचर और डॉक्टर मैडम को पूरी फुटेज देते हुए हर कलाकार से बेहतरीन काम लिया। स्कूल में मां-बेटी के बीच की टसन और एक कामवाली बाई के घर और आस-पास के माहौल को पूरी ईमानदारी के साथ पेश किया। बेशक फिल्म की शुरुआत सुस्त है, लेकिन क्लाइमैक्स आपकी आंखें नम करने का दम रखता है। संगीत : डब्बा गुल गाने का फिल्मांकन बेहतरीन है, बैकग्राउंड म्यूजिक जानदार है। क्यों देखें : अगर लीक से हटकर बनी फिल्मों के शौकीन हैं और चाहते है बॉलिवुड मेकर ऐसी फिल्में बनाए तो इस फिल्म को फैमिली के साथ देखने जाएं, दिल्ली में फिल्म टैक्स फ्री है तो मिस न करें। 